Suzuki Wagon R+

Suzuki Wagon R+ er en mini-MPV fra den japanske bil- og motorcykelfabrikant Suzuki, som er blevet produceret i to forskellige modelgenerationer. Den er lidt bredere end den japanske Suzuki Wagon R, som den er baseret på, og som i Japan markedsføres som en selvstændig modelserie i Kei-Car-klassen.

I Europa var modellen på markedet mellem efteråret 1996 og sommeren 2008. Bilerne til det europæiske marked blev bygget af Magyar Suzuki i Esztergom, Ungarn. Den japanske version af modellen bar oprindeligt navnet Wagon R. Kun på eksportmodellerne blev et "+" tilføjet navnet for at kendetegne en forbedret effekt og større ydermål, specielt bredden.

MA61S/MB61S (1996–2000) 

Den første modelgeneration af Wagon R+ blev introduceret i oktober 1996 som en bredere version af Wagon R, som så ikke længere opfyldt betingelserne for at være en Kei-Car, og markedsført i Europa. Wagon R+ blev i starten bygget og indregistreret som firepersoners bil (med bagsæde delt på midten).

Modellen blev produceret med to forskellige benzinmotorer: En 1,0-litersmotor med 48 kW (65 hk) og en 1,2-litersmotor med 51 kW (69 hk), som kunne leveres med eller uden firehjulstræk.

Tekniske data

MA63S/MA64S/MA32S (2000–2008) 

I maj 2000 fandt et modelskifte sted. Da General Motors havde et teknologisk joint venture med Suzuki, blev en identisk bil fra 2000 solgt af Opel under navnet Opel Agila (dog med Opels egne motorer). Med modelskiftet blev karrosseriet tilpasset den almene smag og blev rummeligere. I september 2003 kom en faceliftet udgave af anden generation på markedet, og fra dette tidspunkt kunne modellen også fås med dieselmotor. Desuden blev bagsædet og sikkerhedsselesystemet modificeret (med asymmetrisk delt bagsæde med tre trepunktsseler) og bilen godkendt til fem personer. Fra modelåret 2001 fik alle Wagon R+ fire airbags (fører-, forsædepassager- samt sideairbags i forsædernes ryglæn).

Den anden generation af Wagon R+ kunne leveres med en 1,3-litersmotor med 56 kW (76 hk, med eller uden firehjulstræk). Fra faceliftet i 2003 kunne bilen fås med en 1,3-liters benzinmotor med 69 kW (94 hk) med eller uden firehjulstræk samt en dieselmotor med 51 kW (69 hk) leveret af Fiat, som begge opfylder Euro 4-normen.

69 kW (94 hk)-benzinmotorens brændstofforbrug lå ifølge fabrikanten på 6,3 liter pr. 100 km ved et CO-udslip på 150 g/km, hvor dieselmotoren var opgivet til 4,9 liter pr. 100 km.

Produktionen af Suzuki Wagon R+ blev indstillet i august 2008. Efterfølgeren Splash blev præsenteret på Frankfurt Motor Show 2007 og blev ligesom Wagon R+ bygget i Ungarn. Siden den 25. september 2008 sælger Suzuki udelukkende i Japan den egentlige efterfølger for Wagon R under samme navn. Den større Wagon R+ blev i januar 2011 afløst udenfor Europa af Suzuki Solio.

Tekniske data

Referencer

Litteratur 
 Automobil Revue. Katalog 1999, 2001 og 2005 (på tysk og fransk).
 Suzuki Wagon R+ instruktionsbog. IN981-WAGON.
 Suzuki Wagon R+ instruktionsbog. Magyar Suzuki Corporation, maj 2000. 99011-83E21-26D.
 Suzuki Wagon R+ instruktionsbog. Magyar Suzuki Corporation, april 2004. 99011U83E27-26D.

Eksterne henvisninger 

 

Wagon R+
Mikrobiler
Forhjulstrukne biler
Biler introduceret i 1996
Biler fra 1990'erne
Biler fra 2000'erne